བཙན་པོ་སྲོང་བཙན་སྒམ་པོའི་མེས་པོ་སྟག་རི་གཉན་གཟིགས་ཀྱི་སྐབས་བན་པ་རྗེ་དང་།བྱང་གར་རྗེ་ལ་སོགས་པ་རྒྱལ་ཕྲན་འགའ་ཞིག་དབང་དུ་བསྡུ་བའི་འགོ་ཚུགས་པ་དང་།ཡབ་གནམ་རི་སྲོང་བཙན་གྱི་སྐུ་དུས་སུ་དབུས་ཕྱོགས་ཀྱི་ཟིང་པོ་རྗེ་དང་།གཙང་གི་རྒྱ་པོ་མར་མིན།དྭགས་པོ་ས་ཁུལ་སོགས་མངའ་ཁོངས་སུ་བཅུག་སྟེ་བོད་དབུས་གཙང་གི་རྒྱལ་ཕྲན་དང་རུས་རྒྱུད་ཚོ་པ་རྣམས་གཅིག་གྱུར་བཟོ་རྒྱུའི་རྨང་གཞི་འདིང་བའི་རྣམ་པ་ཙམ་ཆགས་ན་ཡང་།ཕྱི་ནང་གང་སར་སྲིད་དབང་བརྟན་ལྷིང་ཞིག་ད་དུང་བྱུང་མེད་པ་ནི།ཏུན་ཧོང་ནས་ཐོན་པའི་ཡིག་རྙིང་ནང་འདི་ལྟར་གསལ་ཏེ།བཙན་པོ་སྲོང་བཙན་སྒམ་པོའི་རིང་ལ།ཡབ་འབངས་ནྀ་འཁུས།ཡུམ་འབངས་ནྀ་ལོགགཉེན་ཞང་ཞུང་།མཛོ་སུམ་པ།ཉག་ཉྀ་དགས་པ།རྐོང་པོ་མྱང་པོ་ཀུན་ཀྱང་ལོག་ཡབ་གནམ་རྀ་སློབ་མཚན་དུག་བོན་ཏེ་བཀྲོངས་སོ་ཞེས་འཁོད་པ་དེ་ལས་མཐོང་ཐུབ་པ་ནི།ཡབ་ཀྱི་སྐུ་ཚེ་སྨད་ལ་བསྐྱར་ནས་ཆབ་འོག་ཏུ་བཅུག་མ་ཐག་པའི་དྭགས་པོ་དང་།རྐོང་པོ།མྱང་པོ་ལ་སོགས་པའི་ཡུལ་དེ་དག་ཏུ་བཙན་པོའི་དབང་སྒྱུར་གྱི་སྟོབས་ཤུགས་སྲ་ཞིང་བརྟན་པ་ཞིག་ད་དུང་འཛུགས་མ་ཐུབ་པར་བརྟེན་སྔར་གྱི་བྲན་གཡོག་བདག་པོ་རྣམས་ཀྱིས་ཕན་ཚུན་ངན་འབྲེལ་བྱས་ནས་ཚུར་རྒོལ་བྱེད་པ་དང་།དེ་བཞིན་ས་ཐག་རིང་བའི་ཞང་ཞུང་དང་མཛོ་སུམ་པ་སོགས་རྒྱལ་ཕྲན་ནམ་ཚོ་པ་འགའ་ཞིག་སྔོན་ཆད་མངའ་འབངས་སུ་གཏོགས་པར་བརྟེན་གལ་སྲིད་གོ་སྐབས་ཤིག་བྱུང་མ་ཐག་ལམ་སེང་ཁ་གཏད་དུ་ལང་རྒྱུ་ཡིན་པ་ནི་སྨོས་མ་དགོས་པ་དང་།དུས་མཚུངས་ཕྱི་ནས་ཟིང་སློང་གི་རྣམ་པ་དེ་འདྲ་ཞིག་ལངས་དུས་ཡབ་མེས་གོང་མའི་སྐབས་ཀྱི་བློན་འབངས་རྙིང་པ་ལས་ཀྱང་མ་འདོད་པའི་འཁང་ར་དང་།གྱེན་ལོག་བྱེད་པའི་སྣང་ཚུལ་ཐོན་པ་མ་ཟད།ཐ་ན་ནང་འཁོར་ངན་པ་ཉུང་ཤས་ཀྱིས་དགྲ་བོ་དང་ལག་འབྲེལ་བྱས་ཏེ་ཡབ་གནམ་རི་སྲོང་བཙན་ལ་ཟས་དུག་ཕུལ་ནས་བཀྲོངས་པ་བཅས་མདོར་ན་གསར་དུ་རྒྱ་སྐྱེད་བྱུང་མ་ཐག་པའི་སྤུར་རྒྱལ་གདུང་རབས་ཀྱི་ཆབ་སྲིད་དེ་རླུང་ནང་གི་མར་མེ་བཞིན་དུ་ཆགས་འཇིག་ཇི་ཡོང་ལ་ཐུག་པའི་ཉེན་ཁ་ཚབས་ཧ་ཅང་ཆེ་བ་ཞིག་དང་འཕྲད་ཡོད་པ་དེ་ཡིན།